Goue Stormers, gelukkige Bulle, dankbare Leeus. | Maroela Media
Peter Grant van die Stormers glip verby Radike Samo van die Reds tydens hul wedstryd die afgelope naweek in Brisbane, Australië
Alles het die naweek volgens plan verloop, buiten vir die Sharks. Alhoewel hulle met baie meer vuur gespeel het, was die aantal ongedwonge foute hulle ondergang. Sowat van swak uitgee en duikslae wat gemis is, het ek lanklaas aanskou. Die Sharks het vanoggend net hulself te blameer dat hulle gister se wedstryd teen die Chiefs verloor het. Gelukkig het die Sharks nou uiteindelik ŉ loslootjie wat hulle goed te pas sal kom. Die Sharks bly nog een van die SA spanne wat hoër op die punteleer behoort te lê as wat tans die geval is.
Die Bulls kan hulle sterre dank dat Morné Steyn sy ritme met die skoppe pale toe gevind het toe hulle die begeesterde Brumbies op Loftus die stryd aangesê het. Die Brumbies het 5 drieë gedruk waarvan 4 uit vaste fasette gekom het. Om dít op Lotus reg te kry sit ook nie in enige span se broek nie.
Alhoewel ek dink dat die Bulls verdien het om te wen was hulle tweede drie baie beslis kontroversieel. Morné Steyn het die bal laat val en alhoewel CJ Stander die bal perfek opgepik het, het hy vasgesteek om vir die skrum terug te draai. Jonathan Kaplan, wat andersins ŉ goeie wedstryd geblaas het, se fluitjie swyg en CJ Stander vlieg weg met Akona Ndungane aan sy binnekant, doellyn toe.
Die Stormers is pure goud. Selfs met beserings aan sy sleutelspelers het hulle die Reds met gemak geklop. Die Stormers se voorspelers kan nou saam met die groot honde blaf en dit maak van hulle ŉ gedugte span wat beslis in die eindrondtes daar sal wees.
Die Crusaders het gewys dat hulle besig is om hulle kampioenskapvorm op die regte tyd te herwin. Die gemak waarmee hulle die Hurricanes oorrompel het, wys dat hulle besig is om topvorm te bereik.
Gelukkig het die Lions ondersteuners met ŉ glimlag op die lippe gisteroggend kerk toe gegaan want hulle span het nie verloor nie. Oeps, ek het vergeet dat hulle ŉ loslootjie gehad het.
Hoe werk werkloosheid?